- Det er ret store værdier. Der kan være for op til 100.000 kroner værktøj i hver bil, så professionelt værktøj er dyrt. Natten til torsdag blev fire håndværkerbiler, der var parkeret med kort afstand mellem hinanden ramt af indbud. Og udbyttet kan, som politikommissær ved Nordjyllands Politi Peter Skovbak gør opmærksom på, være på den gode side af 100.000. Helt overblik over, hvad der er stjålet, har politikommissæren dog ikke endnu. Til gengæld er det helt tydeligt, at tyvene, der begik indbruddet natten til torsdag i tidsrummet mellem 21.00 og 05.15, var forberedte. To biler på Højlundsvej, en på Blomstervænget og endelig en på Bakkevænget fik skåret hul i stålet til metalskydedøren. Se kortet herunder. - I alle tilfælde har de skåret et hul for at komme ind til låsemekanismen og låse døren op, fortæller Peter Skovbak til TV2 Nord. Der er ikke umiddelbart nogen systematik, andet end der er tale om håndværkerbiler - to tømrerbiler, en med murerværktøj og en elektriker. De fire biler er ikke fra samme firma, men de har stået tæt på hinanden i Østervrå. - Vi håber på at nogen har set eller hørt noget. Det kunne også være private med overvågning. Peter Skovbak og politiet hører gerne fra dig på telefon 1-1-4.

Referat:
I ly af natten har tyve været på udbytterigt rov.